Naalakkersuisut matumuuna Inatsisartut suleriaasianni § 33 naapertorlugu aalajangiiffigisassatut siunnersuut pineqartoq saqqummiuppaat:

**Aningaasalersuinermik ingerlataqarneq pillugu inatsisip allanngortinnissaa pillugu Kalaallit Nunaannut atuutilernissaanut Namminersorlutik Oqartussat akuersissuteqarnissaat pillugu Inatsisartut aalajangiiffigisassaattut siunnersuut.**

(Aningaasaqarnermut, Inatsisit Atuutsinnerannut Naligiissitaanermullu Naalakkersuisoq)

**Tunngavilersuut**Aningaasalersuinermik ingerlataqarneq pillugu inatsisit Danmarkimi Kalaallit Nunaannilu atuuttut ilarujussui nunani tamalaani aalajangersakkanik imaqarput, ilaatigut ingammik EU-mi maleruagassanik. Aalajangiiffigisassatut siunnersuummi Kalaallit Nunaanni maleruagassat atuuttut – nunatsinni pissutsinut naleqqussakkat – Danmarkimi maleruagassanut atuuttunut, EU-p sinneranut naapertuuttunngorsakkanut, qulakkeerinninnissaq siunertarineqarpoq.

Siunnersuut ilaatigut aningaasaqarnermik ingerlatsisut ingerlatseqatigiiffinnik piginnittuiit paasissutissaannik qularnaarinissaannut malittarisassanik imaqarpoq. Malittarisassat taakku OECD-p 2022-mi ukiup affaata siulliani Kalaallit Nunaata akileraartarnermut aaqqissuussaanik nalilersuinissaanut pisariaqarput.

**Tunngavigisaq**Aningaasalersuinermik ingerlataqarneq pillugu inatsisip allanngortinnissaa pillugu Kalaallit Nunaannut atortuulersinnissaa, Danmarkimi 2015-imi decembarip aammalu 2019-imi decembarip tungaanut inatsisit allannguutit assigiinngitsut malitsigisaanik, allannguutinik naleqqussaanernillu arlalinnik imaqarpoq. Allannguutinut pingaarnerit ilagaat piginnittuiit kinaassusiisa nalunaarsorneqarnerat aamma-lu taassuma malitsigisaanik pisussaaffiit suunerisa nalunaarsorneqarnerat.

Piginnittuiit pillugit maleruagassat imarivaat piginneqatigiiffiit tamarmik aammalu inatsisitigut pisussaaffeqarfiusut assingusut assigiinngitsorpassuit tamarmik ilisimassammassuk piginnittuiit kinaassusiisa ilisimanissaat, taamatullu piginnittuiit qanoq pisinnaatitaaffeqarnerisa ilisimanissaat. Piginneqatigiiffiup imaluunniit inatsisitigut pisussaasut allat kina piginnittuittut inissisimalersimanersoq, imaluunniit piginnittuittut inissisimajunnaarsimasoq ilisimaneqalerpat, taava paasissutissat taakku sapinngisamik piaarnerpaamik Inuussutissasiornermut Aqutsisoqarfiup it-systemianut, tamanit takuneqarsinnaalersillugit, nalunaarsorneqassapput.

Piginnittuiit pillugit nalunaarsuiffik peqquserlunnikkut aningaasaanik ingerlatitseqqittoqartarneranik aammalu allatigut aningaasatigut peqquserlunnernik, soorlu ilaatigut akileraarnaveersaarnermik, pinngitsoortitsiniaanermut sakkutut atorneqarsinnaavoq.

Aningaasalersuinermik ingerlatsisut tunngaviatigut piginneqatigiiffiit pillugit inatsisit ataaniipput. Taamaammat piginnittuiit pillugit malittarisassat piginneqatigiiffiit pillugit inatsisini nassaarineqarsinnaapput. Aningaasalersuinermik ingerlatsisut piginneqatigiiffiit pillugit inatsisit ataanniinngippata, taava piginnittuiit pillugit malittarisassat aningaasalersuinermik ingerlataqarneq pillugu inatsit ataanni nassaarineqassapput. Tassani pineqarput illugiissumik sillimmasiisarfiit, susussaqarfiit akimorlugit pensionisiaqalernissamut aningaasaateqarfiit, sparekassit, piginneqatigiilluni aningaaseriviit aamma toqqorsisarnermik ingerlataqartut.

Peqqussummut siunnersuut, aningaasalersuinermik ingerlatsisut ilaannik piginnittut tamarmik piginnittuiit pillugit paasissutissanik aallernissamut aamma nalunaarsuinissamut pisussaatitaasunut, ingerlatseqatigiiffik piginnittoqarfitsik piginnittuunermut paasissutissanik nalunaarfigisarnissaanut piumasaqaasiornermut aamma aalajangersaavoq. Ingerlatseqatigiiffik piginnittuiit pillugit paasissutissanik piniaraangat, pigittuunermut paasissutissat attuumassutillit tunniunnissaannut pisussaassusiuvoq. Tassani piginnittut nalunaarnissamut pisussaaffimmik, aningaasaatinut ingerlatseqatigiiffinnik inatsisitigut piginnittunut ingerlatseqatigiiffimmut aningaasaatinik amerlasuunik nalunaartussaatitaasunut, ilaatinneqanngillat.

Piginnittuiit pillugit maleruagassat illugiissumik sillimmasiisarfinnut aamma susassaqarfiit akimorlugit pensionisiaqalernissamut aningaasaateqarfinnut, kiisalu toqqorsisarnermik ingerlataqartunut atuutsinneqalerput.

Sparekassinut aamma piginneqatigiilluni aningaasaateqarfinnut atuuttut malittarisassat Kalaallit Nunaannut atuuttussanngortinneqanngillat. Taamaattumik suliffeqarfinnut taamaattunut marluusunut piginnittuiit pillugit maleruagassat atuuttussanngortinneqanngillat.

Peqqussutissatut siunnersuummi aningaasalersuinermut ingerlataqartunut inatsisip unioqqutinneqarnerani akiligassiisarneq qaffanneqarpoq, unioqqutitsinerup qanoq ingasatsiginera apeqqutaatillugu pineqaatissiinerup uuttortarneqarnerat, aammalu aningaasalersuinermi ingerlataqartut unioqqutitsisimasut qanoq annertutigisumik akiligassinneqarnerat naapertuunnerulersinneqarluni.

Aningaasalersuinermut ingerlataqartunut inatsisip unioqqutinneqarnerani akiligassiisarneq ima aalajangersarneqarpoq, aningaasalersuinermut ingerlataqartut qanoq aningaasaateqartiginerat aallaavigalugu immikkoortunut tallimanut agguataarneqarlutik, aammalu immikkoortuni tamani akiligassiissutinut pingaarnernut pingasunut aalajangersaasoqarluni, tassalu unioqqutitsinernut annikitsuinnarnut soqutaarpianngitsunut annikitsuaqqamik akiligassiisarneq, unioqqutitsinernut ingasalluinnartunut annertunerusumik akiligassiisarneq aammalu unioqqutitsinernut sinneruttunut nalinginnaasumik akiligassiisarneq.

Tamatuma saniatigut peqqussut aamma allannguutinik arlalinnik imaqarpoq, soorlu teknikkimut tunnganerusunik allannguutit assigiinngitsut kiisalu nunatsinni pissutsinut assigiinngitsunut naleqqussaanerit. Allannguutit nalimmassaanerillu ataasiakkaat allaaserineqarneranni peqqussut aammalu eqikkaaneq innersuussutigineqarpoq.

**Siunnersuutip pisortat aningaasaqarneranut kingunerisassat**

Naatsorsuutigineqanngilaq siunnersuut pisortanut aningaasatigut annertunerusumik sunniu-teqassasoq.

**Siunnersuutip aningaasaqarnikkut allaffissornikkullu inuussutissarsiortunut, innuttaasunut il.il. kingunerisassai**

Inatsit ingerlatsiviit pineqartunut aningaasartuuteqartitsissaaq. Inatsisissatut siunnersuummi maleruagassat amerlanerit ilinniagaqarnermut, politikkinik allaffissornermut aamma piumasaqaatinut eqquutsitsinermi suliniummut pisussaassuseqarnerulersitsissapput. Aningaasartuutit taakku EU-mi aamma Danmarkimi tamannalu aqqutigalugu Kalaallit Nunaanni aningaasalersuinermik ingerlataqarnermut atugarisatut nalilerneqarsinnaapput. Aningaasartuutit taakku ingerlatsivinnut pisarissersuinngitsutut nalilerneqarsinnaapput.

Siunnersuut innuttaasunut aningaasaqarnikkut aamma allaffissornikkut sukumiisumik kinguneqassangatinneqanngilaq.

**Tusarniaaneq**

Siunnersuut xx-imit xx-imut suliassami peqataasut ilaanni tusarniutigineqarpoq.

**Ilanngussat**

1. Aningaasalersuinermik ingerlataqarneq pillugu inatsisip allanngortinneqarnera pillugu Kalaallit Nunaannut atuutilersinneqarnissaanut missingiut.
2. Aningaasalersuinermik ingerlataqarneq pillugu inatsisip allanngortinneqarnera pillugu Kalaallit Nunaannut atuutilersinneqarnissaata eqikkarneqarnera.